සිනමා කර්මාන්තයට දායක වූ පලියට එහි සිටින සියල්ලන් ගැන අප දැන ගතයුතු නැත.නළු නිළියන් නිෂ්පදකවරුන් අධ්‍යක්ෂවරුන් හැරුණ විට චිත්‍රපටයක් අප හමුවට ගෙන එන මිනිසුන් පිළිබඳ අප දන්නේ කලාතුරකිනි.සිනමාහලක දහඩිය වගුරවමින් සිනමා කෘතිය ප්‍රේක්ෂකයාට ගෙන එන අය අතරින් අප දකින්නේ කී දෙනාද?පසුගිය වසර තිස් පහකටත් වඩා කාලයක් චිත්‍රපට කර්මාන්තයත් මාධ්‍ය සගයනුත් අතර මනා සම්බන්ධතාවයක් ගොඩ නැගූ හිතවතකු පසුගියදා සිය වෘත්තිය ජීවිතයෙන් විශ්‍රාම ලද්දේය.ඔහු නමින් තුසිත ද අල්විස්ය.තුසිත මෙරට සිනමා ඉතිහාසයේ පුරෝගාමි සමාගමක් වන සීමාසහිත සිලෝන් තියටර්ස් සමාගමේ ප්‍රචාරක සහ ප්‍රවර්ධන කළමනාකාරවරයා හැටියට වසර තිහක් රාජකාරියේ නියැළුණි.ඔහු සිනමා පුවත්පත් කලාවේදින්ගේ සමීප මිතුරකු විය.පසුගිය වකවානුවේ මෙරට තිරගත වූ විදේශීය සිනමා කෘති සම්බන්ධව ද සී.ඊ.එල් ප්‍රදර්ශක මණ්ඩලයේ තිර ගත කරන ලද චිත්‍රපට සම්බන්ධයෙන් ද ඔහු මෙරට පාඨකයන් දැනුවත් කිරීමට මහත් මෙහෙයක් කළේය.ගල්කිස්සේ සාන්ත තෝමස් විදුහලේ කැපී පෙනෙන ආදි සිසුවකු වූ තුසිත සිනමාවට ආදරය කරන්නට පටන් ගන්නේ ඔහුගේ පාසල් අවදියේ පටන්ය.චිත්‍රපට පිළිබද අධික ඇමතුවකින් පෙලුණ තුසිත සිය ජිවන වෘත්තිය උදෙසා ද සිනමාව තෝරා ගත්තේය.